《苦寒吟和周岷帆学博》
清代·沈丙莹

有客有客蟭螟巢，各持一笔暮复朝。朔风怒号骤凛冽，砚冰高凸硬于铁。

捉笔在手指将裂，榾柮欲煨炉不然。柝声敲断人未眠。

凉月窥窗镇相逼，袖手相对心悁悁。忽忆豪华朱邸擅，醉酒羔羊正开宴。

又忆街头卖饼翁，萧条裋褐风霜中。世事不齐殊悲欢。

书生之寒犹非寒，敝裘在身谁云单。冁然一笑共拊手，陡觉暖气融融生户牖。

作者简介：沈丙莹，字菁士，归安人。道光乙巳进士，授刑部主事，历官安顺知府。有《春星草堂集》。